KOMISJONI ARUANNE EUROOPA PARLAMENDILE JA NÕUKOGULE ENDISE JUGOSLAAVIA MAKEDOONIA VABARIIK: REFORMIDE ELLUVIIMINE KÕRGETASEMELISE ÜHINEMISDIALOOGI RAAMES JA HEANAABERLIKE SUHETE EDENDAMINE /* COM/2013/0205 final */





1. Sissejuhatus Alates 2009. aastast on komisjon soovitanud oma iga-aastastes laienemist käsitlevates strateegiadokumentides, mis põhinevad neile lisatud eduaruannete analüüsil, alustada ühinemisläbirääkimisi endise Jugoslaavia Makedoonia vabariigiga. Käesolev aruanne on vastuseks nõukogu 11. detsembri 2012. aasta järeldustele, milles öeldi: „Pidades silmas Euroopa Ülemkogu võimalikku otsust alustada endise Jugoslaavia Makedoonia vabariigiga ühinemisläbirääkimisi, analüüsib nõukogu komisjoni poolt 2013. aasta kevadel esitatava aruande põhjal reformide elluviimist kõrgetasemelise ühinemisdialoogi raames ning samme, mida on astutud heanaaberlike suhete edendamiseks ja selleks, et saavutada ÜRO egiidi all läbirääkimiste teel kokku lepitud ja mõlemale poolele vastuvõetav lahendus nimeküsimuses.” Käesolev aruanne, milles käsitletakse kuut kuud pärast viimast eduaruannet, on jagatud kahte ossa. Esimeses osas hinnatakse reformide elluviimist kõrgetasemelise ühinemisdialoogi raames, mida komisjon alustas 2012. aasta märtsis, kirjeldades täiendavaid edusamme ühinemisdialoogi kava rubriikide kaupa. Aruande teises osas hinnatakse naaberriikidega heade suhete edendamiseks astutud samme, pöörates erilist tähelepanu suhetele ELi liikmesriikidest naabritega. Aruanne põhineb komisjoni kogutud ja analüüsitud teabel, sealhulgas riigi enda ja ELi liikmesriikidest naabrite esitatud teabel. Aruandeperioodil tekkis poliitiline kriis 24. detsembri 2012. aasta sündmustest parlamendis pärast 2013. aasta eelarve vastuvõtmist vastuolulistel asjaoludel. Pärast seda, kui turvatöötajad olid parlamendisaalist vägivaldselt eemaldanud opositsiooni parlamendisaadikud ja ajakirjanikud, alustas suurim opositsioonipartei parlamendi boikotti ja ähvardas oma saadikute tagasiastumise ja kohalike valimiste boikoteerimisega. Järgnenud kahe kuu pikkune poliitiline patiseis häiris ilma opositsiooni esindajateta tööd jätkanud parlamendi tegevust ja kohalike valimiste korraldamist. Osapooled said ummikust üle 1. märtsi kokkuleppe abil, mis võimaldas naasta parlamendil tavapärase töökorra juurde ja viia läbi kohalikud valimised, samuti pühenduda olulistele strateegilistele prioriteetidele ja reformidele. 1. märtsi kokkuleppes nõutakse peale selle vastastikuse mõistmise memorandumi sõlmimist, mis kinnitab parteideülest üksmeelt riigi strateegilises eesmärgis ühineda ELi ja NATOga ning sellele eesmärgile pühendumist, ning uurimiskomitee loomist. Käesolev aruanne hõlmab poliitilise patiseisu mõju ja 1. märtsi kokkuleppe sisu niivõrd, kuivõrd see on mõjutanud kõrgetasemelise ühinemisdialoogiga seotud reforme või edusamme heanaaberlike suhete valdkonnas. 2013. aasta oktoobri eduaruande tavapärases hinnangus institutsioonide toimimisele hinnatakse 1. märtsi kokkuleppes võetud kohustuste üldist täitmist ja uurimiskomitee tööd 24. detsembri 2012. aasta sündmuste uurimisel, ning vajaduse korral järelmeetmeid. 2. Reformide rakendamine kõrgetasemelise ühinemisdialoogi raames Seni on kõrgetasemelise ühinemisdialoogi raames toimunud neli kohtumist: 2012. aasta märtsis, mais ja septembris ning 2013. aasta aprillis. Samuti on valitsuse ja Euroopa Komisjoni vahel toimunud kõrgetasemelise ühinemisdialoogi toetuseks arvukalt tehnilisi kohtumisi. Protsess on andnud riigi reformikavale ja suhetele ELiga uue sihi ja hoo. Kuna 2012. aasta lõpus võeti vastu mitu olulist kõrgetasemelise ühinemisdialoogiga seotud seadust, strateegiat ja tegevuskava, pööratakse 2013. aastal suurt tähelepanu nende rakendamisele. Aruandeperioodil jätkus reformide elluviimine, vaatamata parlamendi tööd häirinud poliitilisele kriisile. Valitsuse koosseisu muutumine mõjutas ka Euroopa integratsiooni portfelli, sest eelmine vastutav isik astus tagasi, et kandideerida kohalikel valimistel. Viimase aasta jooksul on riik võtnud meetmeid seoses peaaegu kõigi dialoogi raames püstitatud eesmärkidega. Mõnes valdkonnas on eesmärgid saavutatud, näiteks laimu dekriminaliseerimise, huvideklaratsioonide süsteemse kontrolli sisseviimise ja side hõivamist käsitlevate õigusaktide täiustamise alal. 2013. aastal keskendutakse ülejäänud eesmärkidele. Hinnang on liigendatud kõrgetasemelise ühinemisdialoogi kava rubriikide järgi ja hõlmab edusamme kõrgetasemelise ühinemisdialoogi algatamisel kehtestatud konkreetsete eesmärkide saavutamisel. Sõna- ja ajakirjandusvabadus 2012. aasta novembris võeti vastu kriminaalkoodeksi parandused, millega dekriminaliseeriti laim ja solvamine. Võeti vastu ka uus seadus tsiviilvastutuse kohta solvamise ja laimu eest, milles sätestati muu hulgas maksimaalsed karistused, mida tsiviilkohtud võivad laimujuhtumite puhul määrata. Õigusreformid olid kooskõlas Euroopa normidega. Neid hõlbustasid valitsuse ja ajakirjanike liidu vahelised arutelud meedia ümarlaua raames ning 2011. aastal moodustatud asjaomane töörühm. Reformide käigus võeti arvesse ka konsultatsioone Euroopa Nõukogu eksperdiga. 2012. aasta lõpuks oli rohkem kui 200 kohtunikku, juristi, ajakirjanikku ja muud õigusala töötajat osalenud sõnavabaduse alasel koolitusel ja 2013. aastal võetakse kasutusele erikoolitusprogramm, mis hõlmab kõiki kohtunikke, kes on seotud laimujuhtumitega, ja mis keskendub Euroopa inimõiguste ja põhivabaduste kaitse konventsiooni artiklile 10. Seni on selles osalenud 45 kohtunikku ja 7 kohtuniku abi. 2012. aasta lõpuks oli tõlgitud ning justiitsministeeriumi ja kohtunike ja prokuröride akadeemia veebisaitidel õigusala töötajatele õppematerjalina kasutamiseks kättesaadavaks tehtud üle 70 Euroopa Inimõiguste Kohtu otsust. Tuleb teha märkimisväärseid jõupingutusi tagamaks, et kohtud rakendaks uusi õigusakte kooskõlas Euroopa inimõiguste ja põhivabaduste kaitse konventsiooni nõuetega. 24. detsembri sündmused katkestasid meedia ümarlaua töö ning see viis suhete katkemiseni valitsuse ja ajakirjanike liidu vahel. Ajakirjanike liit esitas seoses ajakirjanike eemaldamisega parlamendikojast kaebuse konstitutsioonikohtule ning pani valitsusega dialoogi jätkamise sõltuvusse uurimiskomitee järeldustest. 1. märtsi kokkuleppes võetud kohustust, et valitsus jätkab dialoogi ajakirjanikega, ei ole veel täidetud. Selleks, et saaks tegeleda meedia töörühma tööprogrammi ülejäänud valdkondadega (sh avalik-õigusliku ringhäälinguorganisatsiooni tugevdamine, kutse- ja ajakirjanikueetika parandamine ning eneseregulatsiooni süsteemi arendamine), tuleb usaldus taastada. Ringhäälingunõukogu on parandanud oma jõustamistulemusi ebaseaduslike omanikuõiguse koondamise ja huvikonfliktide puhul. Samuti on ringhäälingunõukogu võtnud vastu uued suunised pluralismi ja konkurentsi edendamise kohta meediaturul ning sanktsioonide mittevalikulise kohaldamise kohta, samuti uue ringhäälingustrateegia aastateks 2012–2017. Käib töö siseriiklike õigusaktide ühtlustamiseks audiovisuaalmeediateenuste direktiiviga. On oluline, et kõigi meedia ja sõnavabadusega seotud õigusaktide vastuvõtmise protsessi kaasataks kõik sidusrühmad. Edu ei ole saavutatud valitsuse teavitustegevuse läbipaistvuse suurendamisel, mis oli meedia töörühma tööprogrammi üks osa. Jätkuvalt põhjustab muret ajakirjanike enesetsensuur ja kehv tööõigus ning avalikkuse objektiivne teavitamine. Peale selle märkisid märtsis toimunud kohalike valimiste vaatlejad tasakaalu puudumist sündmuste kajastamise vahel nii avalik-õigusliku ringhäälinguorganisatsiooni kui ka erajaamade poolt (vt ka allpool teave valimisreformi kohta). Õigusriigi põhimõte ja põhiõigused Kohtusüsteemi tõhususest rääkides võib öelda, et 2012. aastal saavutasid kõigi tasemete kohtud juhtumite lahendamise positiivse määra, st enamik neist suutis menetleda kõiki algatatud kohtuasju või enamgi. Detsembris täideti veel kuus vakantset kohtunikukohta ülemkohtus ja halduskohtus ning see parandas veelgi suutlikkust kohtuasju käsitleda. Pikaajalisemat strateegiat inimressursside õige jaotuse tagamiseks kohtusüsteemis ei ole aga senini loodud. Arendada tuleb suutlikust koguda usaldusväärseid andmeid kohtumenetluste üldise kestuse, sh kohtuotsuste jõustamise, ja eriti vanade kohtuasjade arvu kohta. Selleks testitakse praegu uut tarkvara, mis hakkab täiendama olemasolevat automaatset kohtuasjade haldamise süsteemi, ning eeldatavasti saab see 2013. aasta juunis kasutusvalmis. Kuna see ei hõlma täitevametnike (kohtutäiturid) tööd, tuleb luua täiendav seiresüsteem. 2012. aasta lõpul määrati ametisse veel kuus kohtutäiturit, saavutades nende koguarvuks 97. Organiseeritud kuritegevuse ja korruptsiooni vastase võitlusega tegeleva riigiprokuratuuri suutlikust suurendati, määrates ametisse kolm prokuröri ja täites sellega kõik 13 ametikohta. Tagatud on eelarveassigneeringud veel 7 riikliku prokuröri ja 16 prokuröri abi ametissemääramiseks, et täita uuest kriminaalmenetluse seadusest tulenevaid kohustusi. Ometi ei ole prokuratuur tervikuna veel varustatud piisava IT-riistvara ja serveriühendusega. Kohtusüsteemi kvaliteedi ja sõltumatuse tagamiseks peavad kõik ametisse määratavad esimese astme kohtute kohtunikud olema alates 2013. aasta jaanuarist, pärast kohtute seaduse muudatuste jõustumist, olema lõpetanud kohtunike ja prokuröride akadeemia. Sellega tugevdatakse professionaalsuse ja teenetepõhise värbamise põhimõtet. Praeguseks on kohtuniku või prokurörina ametisse määratud 61 kandidaati akadeemia pärast 2009. aasta jaanuari lõpetanud 80 kandidaadist. Ülejäänud 19 kandidaadi määramine nende esimesele ametipostile seisab veel ees. Kavandatud 29 uue üliõpilase vastuvõtmine akadeemiasse õppeaastateks 2011/2012 ja 2012/2013 lükkub väheste kandidaatide arvu tõttu peaaegu aasta võrra edasi – 2013. aasta septembrisse. On astutud samme kandidaatide tähelepanu võitmiseks, sh korduvad taotluste esitamise kutsed, teadlikkuse suurendamise meetmed, meediakampaaniad, ettevalmistuskursuste korraldamine, samuti seadusemuudatused kandidaatide kuustipendiumi suurendamiseks. Praegu kehtivaid õigusakte, mis reguleerivad kohtunike karistamist ja tagandamist, tuleb endiselt muuta täpsemaks ja prognoositavamaks ning tagada tuleb nende proportsionaalne kohaldamine kohtunõukogus. Korruptsiooni ennetamise valdkonnas on pärast seadusandliku raamistiku muutmist 2012. aastal eesmärgiga tagada huvideklaratsioonide süstemaatiline kontroll riikliku korruptsiooni ennetamise komisjoni poolt kontrollitud parlamendiliikmete, ministrite, aseministrite ning parlamendi poolt valitud või ametisse määratud ametnike esitatud 483 deklaratsiooni. Tuvastati mitu huvikonflikti ja püüti neid lahendada. Kontrollimise käigus leiti, et 123 ametnikku ei olnud deklaratsiooni esitanud ja 2013. aasta alguses algatati 26 rikkumismenetlust. 2012. aasta novembris võeti vastu poliitiliste parteide rahastamise seaduse muudatused eesmärgiga tugevdada järelevalvesüsteemi, kuid praktilisi tulemusi parema rakendamise osas ei ole veel saavutatud. Koostamisel on täielik ülevaade uurimistest, esitatud süüdistustest, süüdimõistmistest ja karistustest, sh kõrgetasemelistest korruptsioonijuhtumitest. Ülevaade sisaldab andmeid kõigi rikkumiste ja maksupettuste eest viimastel aastatel määratud karistuste ja distsiplinaarsanktsioonide kohta. See peaks valmima eri institutsioonide nagu politsei, finantspolitsei, tolliameti, maksuameti, riigiprokuratuuri, kohtute ja riikliku korruptsiooni ennetamise komisjoni koostöös. Jätkuvalt tuleks astuda samme asutustevahelise koostöö ja andmevahetuse tugevdamiseks, et tuvastada ja kõrvaldada korruptsioonivastase võitluse puudused. Kogukondadevaheline dialoog Koalitsioonivalitsuse juhtimisel jätkus dialoog kõigil tasanditel. Seda ei mõjutanud poliitiline kriis, millel puudusid etnilised ajendid. Aruandeperioodil tuli ette rahvustevahelisi intsidente. Pärast valitsuse koosseisu muutumist valimiste eel, kui endine Rahvavabastusarmee liige määrati kaitseministriks, esitati hulk proteste. Ametiasutused ja kogukondade juhid võtsid kiireid ja tulemuslikke meetmeid konflikti laienemise ärahoidmiseks. 24. märtsil toimunud kohalike valimiste esimese vooru raames märgiti OSCE / demokraatlike institutsioonide ja inimõiguste büroo (ODIHR) esialgsetes järeldustes, et etnilisele eraldamisele suunatud retoorika suurendas pingeid mõnes omavalitsusüksuses. Ohridi raamlepingu (OFA) rakendussekretariaat algatas raamlepingu kui alates 2001. aastast kehtiva rahvustevaheliste suhete raamistiku rakendamise läbivaatamise, mis toimub neljas etapis ja mille lõpus antakse poliitilisi soovitusi. OFA rakendamise läbivaatamise esimene etapp kuulutati välja 11. aprillil ja teist etappi valmistatakse praegu ette. Selleks on eraldatud riigi vahendeid 100 000 euro ulatuses. Rakendussekretariaat peab parandama enda ja muude asjaomaste institutsioonide, nagu rahvusvähemuste kaitse ameti vahelise tegevuse koordineerimist ja toetuste jaotamist. 2012. aasta detsembris, pärast parteide VMRO-DPMNE ja DUI juhtide kohtumist, tegid kaks osapoolt avalduse, milles rõhutati, et rahvustevahelised probleemid kavatsetakse lahendada vastastikuse austuse ja sallivuse vaimus. Aruandeperioodi jooksul peeti valitsuse tegevuskava rakendamise läbivaatamise teine töökoosolek, mille aluseks olid 2011. aasta roma seminari järeldused. Seni on avatud 11 roma teabekeskust, mis pakuvad abi sotsiaal- ja haridusteenuste hindamisel. Jätkuvalt rakendatakse projekte, mille eesmärk on pakkuda roma lastele alus- ja keskharidust, sh juhendamist ja stipendiume. Hiljutised meetmed isikutunnistusteta isikute tuvastamiseks ja nende aitamiseks on andnud teatavaid tulemusi, kuid ikkagi on vaja süsteemsemaid meetmeid. Ehkki 2013. aasta romade kaasamise eelarve on suurenenud, on selle eraldised mõeldud pigem kapitalimahutusteks kui tervishoiu, kultuuri või sotsiaalkindlustuse jaoks ning eelarve täitmine toimub aeglaselt. Avaliku halduse reform Valitsus võttis 2012. aasta oktoobris vastu avaliku halduse reformi ajakohastatud strateegia, et võtta arvesse sündmusi pärast strateegia vastuvõtmist 2010. aastal. Jätkus avaliku teenistuse ja üldiste haldusmenetluste õigusraamistiku arendamine. Jätkus vastavate seaduste koostamine, konsulteerides ELi ekspertidega. Koostatud on uus seadusandlik lähenemisviis, et ühendada avaliku teenistuse ja tööhõive riikliku edendamise aluspõhimõtted nagu värbamise ja riiklike tööhõiveregistrite läbipaistvus, teenetepõhisus ja võrdse esindatuse eesmärgid. Käivitati tööhõive riiklikku edendamist reguleerivate üldpõhimõtete läbivaatamine tervishoiu ja hariduse valdkonnas ning alustati konkreetseid valdkondi reguleerivate seaduste, sh haldusteenistujate seaduse koostamist. 2012. aasta novembris moodustati viimatinimetatu jaoks töörühm, milles on esindatud paljud sidusrühmad. Märtsis võeti vastu poliitikadokument, milles kirjeldatakse uue seaduse peamisi elemente, sh inimressursside haldamist, töötajate hindamise ja vallandamise menetlusi, väljaõpet ja liikuvust. OSCE ja OECD/SIGMA korraldasid 2012. aasta novembris Ohridis võrdse esindatuse alase konverentsi. Valitsus võttis 2013. aasta jaanuaris, pärast 2012. aasta detsembris toimunud avalikku arutelu vastu poliitikadokumendi, milles määrati kindlaks uue üldise haldusmenetluse seaduse peamised eesmärgid. Valitsus tegi töörühmale ülesandeks koostada 2013. aasta lõpuks seaduseteksti eelnõu. Detsentraliseerimise ja regionaalpoliitika valdkonnas võttis valitsus pärast läbivaatamist 2013. aasta märtsis vastu detsentraliseerimisprogrammi rakendamise seiremetoodika. Jätkusid kapitaliinvesteeringu projektid eri piirkondades. 2008. aasta seaduse ja 2009.–2019. aasta regionaalarengu strateegia täielik rakendamine valmistab aga endiselt probleeme, eelkõige nõue eraldada regionaalarengu asutuste kaudu piisavaid vahendeid piirkondliku majandusarengu meetmeteks. Kõigi ülekantud/detsentraliseeritud kohustuste täitmise tagamiseks on vaja saavutada kohalike omavalitsuste finantsiline jätkusuutlikus. Valimisreform 2012. aasta novembris võeti vastu valimisseadustiku ja parteide rahastamise seaduse muudatused, milles võeti arvesse mõningaid OSCE/ODIHRi, Veneetsia komisjoni ja GRECO soovitusi. Muudatused hõlmasid selliseid valdkondi nagu partei ja riigi lahusus ning parteide ja nende kampaaniate rahastamise suurem läbipaistvus. Arvesse ei võetud mitmeid soovitusi, eelkõige neid, mis olid seotud erimeelsustega era- ja juriidilistelt isikutelt saadavate kampaaniatoetuste künniste suhtes, kampaania vahefinantsaruannete auditeerimise tähtaegadega, volituste andmisega väljaspool riiki asuvatele valijatele ning valijate nimekirja auditiga. 1. märtsil saavutatud kokkulepe sisaldab kohustust tegeleda nende küsimustega pärast kohalikke valimisi. Selle kokkuleppe osana muudeti mitu nädalat enne valimisi ka valimisseadustikku, et võimaldada varem valimisi boikoteerida ähvardanud suurimal opositsiooniparteil esitada hilinemisega oma kandidaatide nimekiri. Kohalike valimiste eel muudeti valijate nimekiri täpsusemaks, kontrollides peamiselt biomeetrilisi passe või ID-kaarte omavaid ja neid mitteomavaid inimesi. Kõik suuremad parteid toetasid seadusemuudatust, mis võimaldaks kasutada valimisõigust üksnes kehtiva biomeetrilise dokumendiga kodanikel. Viidi läbi üldsuse teavitamise kampaania biomeetriliste dokumentide omanike arvu suurendamiseks ja valijate teavitamiseks avaliku valijate nimekirjaga tutvumise võimalusest, mida kasutas 42 747 kodanikku, s.o märgatavalt rohkem kui eelmiste, 2011. aasta valimiste ajal. Valimispäeval põhjustas piisavalt tutvustatud uus nõue omada valimisel osalemise õiguse kasutamiseks biomeetrilist isikutunnistust siiski teatavaid kaebusi. OSCE/ODIHRi soovitust auditeerida valijate nimekirja, mis on osa 1. märtsi kokkuleppest, ei ole senini täidetud, ja see kavatsetakse täita pärast kohalikke valimisi. OSCE/ODIHRi esialgsetes järeldustes hiljutiste kohalike valimiste kohta öeldakse, et valimised olid hästi korraldatud ning korraldajate töö oli kõigil tasanditel üldiselt tõhus, samuti järgiti kõiki tähtaegu kooskõlas kehtiva õigusraamistikuga. Kandidaadid said oma kampaaniat vabalt korraldada ja kampaania oli aktiivne. Linnapeakandidaadid kirjutasid enamikus piirkondades alla vabade ja õiglaste valimiste toimimisjuhendile. Enamikus valimisjaoskondades möödus valimispäev rahulikult ja hääletamine oli hästi korraldatud. Valijad said rahulikus õhkkonnas oma valikut vabalt väljendada. Valimisaktiivsus oli suur. OSCE/ODIHR teatas aga ka, et kogu valimiskampaania vältel esitati väiteid valijate ahistamise ja riigi vahendite väärkasutamise kohta, ning et riigi ja parteide lahusus oli hägune. Meedia kajastas kampaaniat laialdaselt, kuid mitu ringhäälinguorganisatsiooni, sealhulgas avalik-õiguslik ringhäälinguorganisatsioon, ei teinud seda tasakaalustatult. Ehkki usaldus valijate nimekirja täpsuse vastu oli suurenenud, saab nimekirjade koostamise ja hoidmise menetlusi edaspidi veelgi parandada. Turumajanduse tugevdamine 2012. aasta detsembris muudeti eelarveseadust, et tugevdada riiklike kulutuste strateegilist kavandamist. Lisapingutusi on vaja strateegilise kavandamise parandamiseks ja mitmeaastase eelarvestamise kasutuselevõtmiseks. Aastapõhise eelarve kavandamise raames ei võeta piisavalt arvesse peamiste reformivaldkondade strateegilist tähtsust ning vaja on üksikasjalikku teavet eelarve täitmise ja poliitiliste meetmete rahastamiseks mõeldud assigneeringute kohta. 2013. aasta veebruari lõpuks oli valitsus täitnud maksekohustused (käibemaksutagastus ning tasumine kaupade ja teenuste eest), mis moodustasid kokku 92 miljonit eurot. Läbipaistvuse suurendamiseks ning eelarve kavandamise ja haldamise täiustamiseks muutis valitsus riigikassa eeskirju, kehtestades eelarvelistele organisatsioonidele alates 2014. aastast mitmeaastaste maksekohustuste registreerimiskohustuse. 2012. aasta oktoobri keskel võttis valitsus vastu perioodi 2012–2015 hõlmava noorte tööhõive tegevuskava, mis peaks aitama lahendada noorte suure tööpuuduse probleemi, edendades paremate töökohtade loomist noortele. Kava hõlmab nii struktuurimeetmeid kui ka aktiivseid meetmeid. 2012. aasta detsembris võeti vastu tööturuga seotud seaduste muudatused, mille eesmärk on parandada tööturustatistikat ja määrata täpsemalt kindlaks töötute arv. Jätkub aktiivsete tööturumeetmete rakendamine, kuid selle tulemuslikkus on piiratud. 2012. aasta detsembris võttis valitsus vastu 2013. aasta aktiivsete programmide ja tööhõivemeetmete tegevuskava. Aktiivsete tööturuprogrammide finantsassigneeringud on endiselt väikesed. 2012. aasta detsembris võttis parlament vastu ettevõtlusseaduse parandused, mille eesmärk on hõlbustada turult lahkumist, lihtsustades äriregistrist kustutamist. Alanud on pikaajaliselt mittetegutsevate ettevõtjate kustutamine äriregistrist. Edu on saavutatud valdkondlike õigusaktide ühtlustamisel kontsessiooni- ning era- ja avaliku sektori partnerluste seadustega. Vastu on võetud 12 seadust ühtlustamist vajavast 16 seadusest ja 4 seadust on ettevalmistamisel. Nimetatud uue seadustepaketi sujuv rakendamine nõuab majandusministeeriumi haldussuutlikkuse suurendamist ja paremat kooskõlastamist muude vastutavate ametiasutustega. Parlament ja valitsus vaatasid läbi riigikontrolli 2011. aasta aruande. Kehtestamist vajavad menetlused järelmeetmete võtmiseks parlamendis. Hiljuti kehtestati tava, et valitsus seirab riigikontrolli soovituste kohaseid järelmeetmeid eelarvelistes asutustes, pöörates erilist tähelepanu riigikontrolli aruannetes tuvastatud süsteemsetele puudustele. Parandamist vajab riigikontrolli aruannete kohtulik seire, mida viib läbi riigiprokurör. 3. Sammud, mis on astutud heanaaberlike suhete edendamiseks ning selleks, et saavutada ÜRO egiidi all läbirääkimiste teel kokku lepitud ja mõlemale poolele vastuvõetav lahendus nimeküsimuses Piirkondlik ja valdkondlik koostöö Endine Jugoslaavia Makedoonia vabariik osaleb aktiivselt piirkondlikes algatustes ja on asjaomaste piirkondlike kohtumiste toimumiskoht. Riik osaleb ka kahepoolsetes ja piirkondlikes õigus- ja siseküsimuste raamistikes nagu piirihalduskoostöö Albaania, Serbia, Kosovo*[1] ja Bulgaariaga, olemasolevad või kavandatavad politsei- ja tollikoostöö „ühised kontaktkeskused”, korrapärased „segapiiripatrullid” Albaania, Serbia, Kosovo ja Bulgaariaga ning ühised piirikontrollid Serbia ametiasutustega, politseikoostöö lepingud Horvaatia, Montenegro ja Serbiaga, koostööleping Kosovoga ning lisaks veel piirkondlikud kohustused. 2012. aasta detsembris jõustus kodanike vastastikuse reisimise leping Montenegroga, mis, nagu samalaadsed lepingud Albaania ja Serbiaga, võimaldab kodanikel liikuda riigist riiki üksnes biomeetrilise isikutunnistusega. Kaitse- ja julgeolekukoostöö valdkonnas osaleb riik kahepoolsetes ja piirkondlikes algatustes, mis on mõeldud vastastikuse usalduse suurendamiseks, ja annab ka panuse EUFORi Althea missiooni Bosnias ja Hertsegoviinas. Keskmiselt 20 % riigi kaubavahetusest toimub jätkuvalt Kesk-Euroopa vabakaubanduslepingu raames, kusjuures kaks kolmandikku kaubast kulgeb läbi Kreeka (Thessaloniki). Riigi suuruselt teine kaubanduspartner Saksamaa järel on Kosovo. Kaubavahetus Saksamaaga vähenes eelmisel aastal väljaarendamata taristu tõttu. Ka kaubavahetust Albaaniaga mõjutavad taristuprobleemid negatiivselt, ehkki 2012. aasta novembris kirjutasid kaks peaministrit alla lepingule, milles nähakse ette uue piiripunkti avamine. Samal ajal kui piiriülene raudteeliiklus X koridoris vähenes tunduvalt, pandi hiljutisel kohtumisel Serbia peaministriga rõhku kaubandussuhete ja majanduskoostöö süvendamisele, k.a võimalikele ühistele taristuprojektidele ja X koridoriga seotud meetmetele. Lisaks kahepoolsetele investeerimislepingutele Albaania, Bosnia ja Hertsegoviina, Horvaatia, Montenegro, Serbia, Türgi ja Bulgaariaga uurib riik võimalusi sõlmida selline leping ka Kosovoga ja on avaldanud huvi selle sõlmimise vastu Kreekaga. Kahepoolsed suhted Bulgaaria Pärast 2012. aasta oktoobri eduaruande järeldusi, Bulgaaria väljendatud muret ja nõukogu 2012. aasta detsembri järeldusi, milles märgiti: „… hiljutist kõrgetasemelisi kohtumisi endise Jugoslaavia Makedoonia vabariigi ja Bulgaaria vahel ning jääb ootama konkreetseid samme ja tulemusi”, alustasid riigid suhete parandamiseks dialoogi. Välisministrite tasemel toimunud suhtluse tulemusena esitas Bulgaaria 27. novembril ettepaneku inkorporeerida heanaaberlike suhete ja koostöö lepingu laiemasse raamistikku rida usalduse suurendamise meetmeid, mis täiendaksid peamiste huvi pakkuvate valdkondade ühiste töörühmade tööd ja head tahet rakendada kõik saavutatud kokkulepped. Selle 1999. aasta peaministrite vahelisel deklaratsioonil põhineva ettepaneku elemendid sisaldusid ka Bulgaaria ühepoolses deklaratsioonis, mille ta tegi pärast nõukogu 2012. aasta detsembri järelduste vastuvõtmist. Uus töörühm, kellele on antud ülesandeks pidada läbirääkimisi uue lepingu sõlmimiseks ja koostada üldisem kahepoolsete suhete arengukava, kohtus 14. detsembril, 14.–15. jaanuaril, 1. veebruaril ja märtsi lõpus. Jaanuari alguses esitas Bulgaaria ametlikult lepingu esialgse teksti. Kahe välisministri kohtumised toimusid rahvusvahelise konverentsi raames 1.–2. veebruaril ning 16. veebruaril Skopjes Bulgaaria peaministri visiidi raames. Mõlema riigi väitel on tekstis vaid mõned lahendamata küsimused. Muud uued elemendid, mida Bulgaaria välisminister nimetas oma 27. novembri kirjas – peamiste valdkondade ühiste töörühmade ja kõrgetasemelise nõukogu loomine ning iga-aastased valitsustevahelised kokkusaamised või vastused erinevatele ettepanekutele, milles käsitletakse konkreetseid meetmeid ja tulemusi (näiteks kõrgetasemelised ametlikud visiidid, halduskoostöö ja teabevahetus, ekspertide dialoogi algatamine ajalooküsimustes, valdkondliku koostöö tihendamine ja läbirääkimised eri valdkondade koostöö üle) – on lepingu allakirjutamiseni ootel. Aruandeperioodil tihenesid kõrgetasemelised kontaktid Bulgaariaga. Bulgaaria peaministri 16. veebruari Skopje visiidi[2] ajal väljendasid kaks peaministrit selgesti oma pühendumust kahepoolsete suhete tugevdamisele, kinnitasid, et kõrgetasemelisi kohtumisi tuleks tihendada, ja et üldsusele saadetav positiivne sõnum aitaks kummutada stereotüüpe ja tugevdada koostööd. President Ivanov tegi rea algatusi, sh külastas Bulgaaria kultuuriklubi ja osales iseseisvuspäeva rahvuspüha tähistamises. Välisministri asetäitja käis 13. märtsil 2013 ühise holokausti mälestuspäeva ajal Bulgaarias. Aruandeperioodi ajal ja enne lepinguläbirääkimiste algust toimusid 15. novembril Sofias kahe välisministri konsultatsioonid ELiga seotud küsimustes, mis põhinesid 2011. aasta septembri memorandumil Euroopa ja Euro-Atlandi integratsioonikoostöö kohta. Teine voor ei ole veel toimunud, samuti ei ole võetud 2012. aasta oktoobris toimunud Skopje seminari (mille raames käsitleti ühinemisläbirääkimisi ELiga) järelmeetmeid. Otseinvesteeringud piiriüleste, valdkondlike ja kaubandussuhete raames on jätkuvalt suured ning riigis on peaaegu 800 Bulgaarias registreeritud kapitalil põhinevat äriühingut. Kahepoolse kaubanduskoja iga-aastane kohtumine toimus 27. märtsil. Import Bulgaariast suurenes 2012. aastal 6 %, ekspordi maht jäi samaks, vähenedes osatähtsuselt koguekspordis 9 %-st 7 %-ni. 2012. aasta detsembris käivitati kolmas hankemenetlus ühinemiseelse abi rahastamisvahendist rahastatavate keskkonnaalaste, erasektori arengu ja sotsiaalse ühtekuuluvuse projektide leidmiseks. Mõlema riigi peaministrid on rõhutanud vajadust parandada Sofia ja Skopje vahelise VIII koridori maantee- ja raudteetaristut ning avada Klepalo piiripunkt. Kaks riiki teevad tihedat koostööd julgeoleku- ja kaitseküsimustes. Nende sõjaväed on teinud ühisharjutusi ja vahetavad regulaarselt personali väljaõppe ning planeerimis-, logistika- ja luurekogemuste vahetamise eesmärgil. Kreeka Nõukogu 2012. aasta detsembri järeldustes kinnitati, et: „… nõukogu analüüsib komisjoni poolt 2013. aasta kevadel esitatava aruande põhjal … samme, mida on astutud heanaaberlike suhete edendamiseks ja selleks, et saavutada ÜRO egiidi all läbirääkimiste teel kokku lepitud ja mõlemale poolele vastuvõetav lahendus nimeküsimuses.” 3. oktoobril 2012 saatis välisminister Avramopoulos kirja, milles tegi ettepaneku kirjutada alla vastastikuse mõistmise memorandum. Välisminister Poposki vastas kirjale 5. novembril. Ametlikud läbirääkimised nimeküsimuses ÜRO egiidi all, mida juhib ÜRO peasekretäri isiklik esindaja Matthew Nimetz, said aruandeperioodil uue hoo. Matthew Nimetzi jaanuari alguse visiidile nii Ateenasse kui ka Skopjesse järgnesid 29.–30. jaanuaril läbirääkijate kõnelused New Yorgis. 8.–9. aprillil toimusid seni viimased kõnelused, millel ÜRO peasekretäri isiklik esindaja esitas uue ettepaneku, mis võiks tema lootuste kohaselt „sillutada teed tõsisele arutelule ja loodetavasti ka lahenduse leidmisele”. Eri valdkondade (majandus ja kaubandus, politsei- ja tollikoostöö, sõjaline koostöö) koostöö ekspertide tasandil on hea ja on andnud märgatavaid tulemusi. Toimuvad regulaarsed, laia küsimusteringi käsitlevad kahepoolsed kohtumised ja kontaktid kõigil tasanditel. Head koostööd on tehtud ka ELi küsimustes, sh välisministeeriumi kõrgemate ametnike 2012. aasta juuni kohtumise ning 2012. aasta detsembris Ateenas toimunud ÜJKP seminari raames. 5. aprillil 2013 toimus Skopjes välisministeeriumi ametnike järjekordne kohtumine, millel arutati kahepoolse valdkondliku koostöö tugevdamist, ELi eksperditeadmiste jagamist lõimumise või TAIEXi kaudu ning seminaride korraldamist, näiteks keskkonna teemadel. Piiriüleste, valdkondlike ja kaubandussuhete raames tehtav majanduskoostöö hõlmab kontakte kahe riigi kaubanduskodade vahel eesmärgiga korraldada Ateenas võimalik ärifoorum. Kreeka kontaktbüroo ja Skopje kaubanduskoja korraldatud 2012. aasta detsembri ühiskohtumisel arutati mitmesuguseid kaubandus- ja tolliküsimusi. Tihe on koostöö transpordi valdkonnas, sh X koridori alal. On tehtud arvukaid ettepanekuid ehitada täiendavaid piiriületuspunkte, milleks võib vaja olla täiendavat teostatavusuuringut. Turism ja muud inimestevahelised kontaktid on tihedad. Riikidevahelise kaubanduse raames suurenes import Kreekast 2012. aastal märgatavalt, tänu millele on Kreeka muutunud suuruselt teiseks kaubanduspartneriks ja neljandaks investeeringute allikaks (10 % kõigist sissepoole suunatud investeeringutest). Ühinemiseelse abi rahastamisvahendi kaudu rahastatava piiriülese programmi rakendamine kulgeb sujuvalt. Tihe on koostöö ka politsei- ja sõjaväeküsimustes. Lääne-Balkani riigid Riik on säilitanud konstruktiivsed kahepoolsed suhted muude laienemisprotsessis osalevate riikidega. Lahendamata piiritähistamisküsimusi ei ole. President külastas oktoobri alguses Sarajevot ning kavas on sõlmida Euro-Atlandi partnerlusleping Horvaatiaga. Montenegro asepeaministri 14. veebruari visiidi ajal rõhutati häid suhteid ja ühist kavatsust tihendada majanduskoostööd. Kahepoolsete suhete raames Albaaniaga kinnitasid mõlema riigi peaministrid 23. novembri visiidi ajal Tiranasse riikide sõprust ja pühendumust ELiga integreerumisele. Seda sõnumit kordasid 5. detsembril 2012 mõlema riigi presidendid. Albaania iseseisvuse 100. aastapäeva tähistamisel Skopjes osalesid nii Albaania kui ka Kosovo peaminister ning novembris kirjutati Albaaniaga alla leping, milles nähakse ette uue piiripunkti avamine. Kõrgetasemeliste visiitide abil, mis kulmineeruvad 2013. aasta mais toimuva valitsuste ühisistungiga, tugevdati veelgi suhteid Serbiaga. 2013. aasta jaanuaris Skopjes andsid mõlema riigi peaministrid märku sellest, et erimeelsused Kosovo ja õigeusu kiriku staatuse osas ei tohiks takistada koostöö edasist süvendamist. 18. veebruaril kirjutasid välisministrid alla lepingule koostöö kohta ELiga ühinemise protsessis. Kõnealune leping sarnaneb Albaaniaga sõlmitud lepingule. Laiaulatuslik kahepoolsete suhete lepinguline raamistik ja pühendumus koostöö süvendamisele Kosovoga hõlmab tööd riiki jäänud Kosovo põgenike vabatahtliku naasmise valdkonnas. 4. Järeldused Valdkondades, mida käesolev aruanne käsitleb, on vaatamata 24. detsembri 2012. aasta sündmustele järgnenud poliitilisele kriisile tehtud edusamme. On oluline, et 1. märtsi 2013. aasta poliitilist kokkulepet, mis on aidanud poliitilisest kriisist üle saada, eelkõige neid sätteid, mis on seotud uurimiskomitee moodustamisega, rakendatakse viivitamata. Jätkunud on ELiga seotud kõrgetasemelise ühinemisdialoogi reformide rakendamine. Suhted naabritega on jätkuvalt head, astutud on samme kahepoolsete suhete parandamiseks Bulgaaria ja Kreekaga. Ametlikud läbirääkimised „nimeküsimuses” said aruandeperioodil uue hoo. * Kõnealune määratlus ei piira Kosovo staatust käsitlevaid seisukohti ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta.